燥极生风,手足牵掣者,死症也。盖脾胃干枯,不能分荫于手足,故四肢牵掣而动。风生于火。肝木又加燥极,复来克土,则脾胃更虚,愈难滋润于手足,而牵掣正无已时也。方用润肢汤∶人参一两,元参一两,当归一两,白芍一两,炒栀子三钱,麦冬一两,山药五钱,水煎服。一剂少安,再剂渐定,三剂而风止矣。此方用人参、山药生胃以健脾、归、芍平肝以生血,麦冬以生肺气,元参、炒栀子清火去风,兼且解燥,内热既除,外症牵掣自愈,死症可望生也。燥热之极,已生郁之症,不可起床者,不治之症也。郁者,两胁胀满,不可左右卧,而又不能起床,此肝经少血　,而胃气干枯,久之肾气亦竭,骨中无髓,渐成痿废,如何可治。不知此症起于夏令之热,烁尽肺金之津,不能下生肾水,遂至肾水不能生肝木,木不能生心火,火不能生脾土,而成郁也。然则只救肺肾,而脾胃不治自舒矣。方用金水两资汤∶熟地一两,山茱萸五钱,麦冬一两,北五味二钱,人参一两,白芍一两,水煎服。此方虽曰金水两资,实肾肝肺三经同治,盖补肺肾则金水有源,燥症自润∶若不平肝木,则胃气难生,未易生精生液,欲骨坚能步,胁安能卧,不易得矣,所以补肾补肺之中,不可无治肝之圣药。白芍最能平肝,且能生血,用之于补肾补肺之中,更善调剂,而奏功更神也,久服自有生机,但不可责其近效耳。